钦定古今图书集成/明伦汇编/官常典/第634卷 > 平鉴
## 钦定古今图书集成/明伦汇编/官常典/第634卷 > 平鉴

按《北齐书》本传：“鉴字明达，燕郡蓟人。父胜，安州刺史。
鉴少聪敏，颇有志力。受学于徐遵明，不为章句。虽崇
儒业，而有豪侠气。孝昌末，盗贼蜂起，见天下将乱，乃
之洛阳，与慕容俨骑马为友。鉴性巧，夜则胡画以供
衣食。谓其宗亲曰：‘运有污隆，乱极则治。并州戎马之
地，尔朱王命世之雄，杖义建旗，奉辞问罪，劳忠竭力，
今也其时’。”遂相率奔尔朱荣于晋阳，因陈静乱安民
之策。荣大奇之，即署参军前锋。从平巩密，每阵先登。
除抚军、襄州刺史。高祖起义信都，鉴自归高祖，启授
征西怀州刺史。鉴奏请于州西故轵道筑城，以防遏
西寇，朝廷从之。寻而西魏来攻。是时新筑之城，粮仗
未集，旧来乏水，众情大惧。南门内有一井，随汲即竭，
鉴乃具衣冠，俯井而祝。至旦，有井泉涌溢，合城取之。
魏师败还。以功进位开府仪同三司。时和士开以佞
幸势倾朝列，令人求鉴爱妾刘氏，鉴即送之，仍谓人
曰：“老公失阿刘，与死何异。要自为身作计，不得不然。”
由是除齐州刺史。鉴历牧八州，再临怀州，所在为吏
所思，立碑颂德。入为都官尚书令。